Incidentes in le Vita de un Juvene Sclava

Incidentes in le Vita de un Juvene Sclava, ipse scripte (titulo original in lingua anglese: Incidents in the Life of a Slave Girl, written by herself) es un autobiographia per Harriet Jacobs, matre e sclava fugitive statounitese, publicate in 1861 per Lydia Maria Child, qui editava le libro pro su autor. Pro narrar su historia Harriet Jacobs usa le pseudonymo Linda Brant, documentante su vita sclave, su rebellion interior al injuste systema de jugo racial, e le dramatic vicissitudes que la portava a conquirer le libertate pro se e pro su filios.

Illa explora le fatigas e le abusos sexual que le sclavas incontrava, atque lor effortios pro esser matres e proteger lor prole quando illos poterea esser vendite alterubi. Cum su puncto de vista afroamerican feminin, relativemente nove pro le epocha, e su quadro marcatemente abolitionista, Harriet Jacobs ha contribuite al genere litterari del sclavitude american «pro affrontar le problemas de racialismo e sexismo». Tra le consciente usage de technicas narrative proprie del romances sentimental, su libro capturava le attention super toto de lectores feminin euroamerican (dicte: blanc), informante las intimemente re le situation realistic del sclavitude in le Sud del pais, dunque etiam ganiante vaste consideration in un grande parte de feminas del “Statos libere” in le Nord.
Categoria:Libros
Categoria:Autobiographias
Categoria:Biographias